เอสเอ็มอีแบงก์ควงแขนคลังจังหวัดเสิร์ฟมาตรการแฟคตอริ่งทั่วไทย
“เอสเอ็มอีแบงก์” ผนึกพลัง “คลังจังหวัด” ปูพรมเสิร์ฟ “มาตรการแฟคตอริ่งเสริมสภาพคล่อง SMEs” หนุนผู้ประกอบการคิดอัตราดอกเบี้ยเฉลี่ย 0.583% ต่อเดือน
20 พ.ค. 2562

“เอสเอ็มอีแบงก์” ผนึกพลัง “คลังจังหวัด” ปูพรมเสิร์ฟ “มาตรการแฟคตอริ่งเสริมสภาพคล่อง SMEs” หนุนผู้ประกอบการคิดอัตราดอกเบี้ยเฉลี่ย 0.583% ต่อเดือน
นายพงชาญ สำเภาเงิน รองกรรมการผู้จัดการ รักษาการแทนกรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว). หรือ เอสเอ็มอีแบงก์ เผยว่า ธนาคารได้รับการสนับสนุนจากคลังจังหวัด กรมบัญชีกลาง กระทรวงการคลัง ให้เข้าร่วมออกบูธนำเสนอ “มาตรการแฟคตอริ่งเสริมสภาพคล่อง SMEs” วงเงินรวม 8,000 ล้านบาท ในโครงการ “ฝึกอบรมสำหรับผู้ประกอบการซึ่งเป็นคู่ค้ากับภาครัฐ” ซึ่งทางคลังจังหวัดจะเดินสายจัดอบรมความรู้เรื่องการทำธุรกิจกับภาครัฐแก่ผู้ประกอบการเอสเอ็มอีทั่วประเทศ กว่า 50 ครั้ง ตั้งแต่บัดนี้เป็นต้นไป
ทั้งนี้ เช่น ในวันที่ 23 พ.ค. จัด ณ ศาลากลาง จ.สุโขทัย กับ ศาลากลาง จ.สุราษฎร์ธานี , วันที่ 27 พ.ค. จัด ณ ห้องศรีแก่ง ศูนย์ประชุมแก่งเลิงจาน จ.มหาสารคาม , วันที่ 28 พ.ค. จัด ณ ห้องประชุมศาลากลาง ห้องเพชรณี จ.เพชรบุรี และวันที่ 30 พ.ค. จัด ณ โรงแรมกระบี่ มารีไทม์ จ.กระบี่ เป็นต้น
สำหรับผู้ประกอบการที่สนใจใช้บริการมาตรการดังกล่าวสามารถไปยื่นกู้ภายในงานได้ทันที เพราะมาตรการแฟคตอริ่งเสริมสภาพคล่อง SMEs วงเงินรวม 8,000 ล้านบาท ธนาคารมีวัตถุประสงค์เพื่อเสริมสภาพคล่องให้แก่ผู้ประกอบการเอสเอ็มอีที่เป็นคู่ค้าภาครัฐ เช่น หน่วยงานราชการ หน่วยงานของรัฐ รัฐวิสาหกิจ มหาวิทยาลัยรัฐ ราชการส่วนท้องถิ่น และองค์การมหาชน เป็นต้น
มาตรการนี้ มีความพิเศษเมื่อส่งมอบงานแล้ว สามารถเปลี่ยนเอกสารทางการค้า ไม่ว่าจะเป็นใบส่งของ ใบส่งงาน มาเป็นเงินทุนหมุนเวียนได้ทันทีโดยไม่ต้องรอตรวจรับงวดงาน สามารถเบิกรับเงินได้ภายในวันเดียว ซึ่งธนาคารพร้อมจะรับซื้อสูงสุด 90%ของมูลหนี้ทางการค้า ให้เครดิตนานถึง 180 วัน วงเงินกู้สูงสุด 15 ล้านบาทต่อราย คิดอัตราดอกเบี้ยต่ำพิเศษเฉลี่ยเพียง 0.583% ต่อเดือน
สำหรับคุณสมบัติผู้กู้ในมาตรการดังกล่าวต้องเป็นนิติบุคคล ดำเนินธุรกิจมาไม่ต่ำกว่า 1 ปี ไม่มีประวัติการละทิ้งงาน หรือถูกบอกเลิกสัญญา โดยมาตรการนี้ มีระยะเวลา 1 ปี หรือจนกว่าจะวงเงินมาตรการจะหมด
“ความร่วมมือกับคลังจังหวัดครั้งนี้ ธนาคารเชื่อว่า จะผลักดันให้มาตรการแฟคตอริ่งฯ เข้าถึงผู้ประกอบการที่คู่ค้าภาครัฐได้อย่างทั่วถึง สร้างประโยชน์ให้ผู้ประกอบการมีเงินทุนสำรองเพื่อใช้หมุนเวียนในกิจการ โดยไม่ต้องมีหลักประกัน” นายพงชาญ ระบุ
นอกจากนั้น เพื่อให้ผู้ประกอบการคู่ค้าภาครัฐเข้าถึงมาตรการดังกล่าวได้ง่ายและสะดวกที่สุด ธนาคารเปิดบริการยื่นกู้ผ่านออนไลน์ได้ตลอด 24 ชั่วโมง เพียงคลิก https://qrgo.page.link/Kw6rU หรือสแกน QR Code ตามใบปลิวที่ธนาคารจะกระจายแจกทั่วไป